polonaise-tæpper
Polonaise-tæpper, (1. led fr. 'polsk'), polske tæpper, en gruppe persiske silketæpper fra slutningen af 1500-t. og fra 1600-t., der repræsenterer et højdepunkt inden for den klassiske persiske tæppekunst under og efter safavideherskeren Abbas 1. Flere er brocheret med sølv- og guldtråde, således Kroningstæppet på Rosenborg Slot. Navnet fik tæpperne på Verdensudstillingen i Paris 1878, hvor der vistes en samling, som tilhørte adelsfamilien Czartoryski fra Polen. Næsten 250 polonaise-tæpper er bevaret i europæiske og amerikanske samlinger.